Document ID: /roh_data/filtered/fineweb-2-filterrobots_roh.jsonl.gz/21529

Avant prest 50 onns è mort Peter Paul Cadonau da Vuorz. Ses confamigliars Martin ed Annalisa Bischoff-Pfister han salvà ses relasch. Avant paucs onns han els surdà tschients documents a Horst Rupp, che ha instruì a l'universitad da Würzburg. Oz è el pensiunà. Sia dunna è ina indigena da Vuorz, tras ella ha el ina stretga colliaziun cun il lieu e cun la regiun.
Cadonau ha er fatg teater
Horst Rupp ha examinà texts, traducziuns, fotografias, pregias e tocs da teater dal reverenda. El è era s'occupà cun il merit il pli grond da Cadonau. Ils onns tschuncanta aveva el fatg ina traducziun da la bibla en sursilvan. El sa focussescha cunzunt sin las ovras dramaticas dal reverenda.
En ses cudesch scientific «Peter Paul Cadonau (1891 – 1972) Theologe und Seelsorger in bewegter Zeit» vegnan las lavurs da teater dal teolog da Vuorz publitgadas per l'emprima giada insumma. L' istoricher ed expert da teater Manfred Veraguth ha examinà e valità questas ovras dramaticas da Cadonau.
Ivettas filmicas
En connex cun il relasch da Peter Paul Cadonau èn cumparids er materials filmics da gronda valur. Ils onns settanta ha il nev da segund grad da Cadonau, Martin Pfister, fatg divers films d’amatur davart la vita e la cultura dal lieu da Vuorz. En quest connex ha el filmà pliras giadas era ses barba da segund grad.
Las ivettas filmicas han ils confamigliars surdà a la biblioteca chantunala. En connex cun la preschentaziun dal cudesch nov da Peter Paul Cadonau vegnan quels films ussa mussà er publicamain. Er il Telesguard mussa in per da questas perditgas filmicas da temps passads.
Telesguard 17:40